CELEX: C2005/229/81
Language: et
Date: 2005-09-17 00:00:00
Title: Kohtuasi T-295/05: Document Security Systems, Inc. 1. augusti 2005. aasta hagi Euroopa Keskpanga vastu

17.9.2005   
            
            
               ET
            
            
               Euroopa Liidu Teataja
            
            
               C 229/39
            
         Document Security Systems, Inc. 1. augusti 2005. aasta hagi Euroopa Keskpanga vastu
   (Kohtuasi T-295/05)
   (2005/C 229/81)
   Kohtumenetluse keel: inglise
   Document Security Systems, Inc., asukoht Rochester, New York (USA), esitas 1. augustil 2005 Euroopa Ühenduste Esimese Astme Kohtule hagi Euroopa Keskpanga vastu. Hageja esindajad on barrister C. Stanbrook, solicitor H. Sheroton ja solicitor L. Cohen ning jurist B. Uphoff.
   Hageja palub Esimese Astme Kohtul:
   
               —
            
            
               tunnistada, et Euroopa Keskpank rikkus patendiomaniku ainuõigust;
            
         
               —
            
            
               mõista kostjalt hageja kasuks välja kahjutasu ja viivisintressid, mille suurus hinnatakse eraldi menetluses sõltuvalt õigusvastasest tegevusest;
            
         
               —
            
            
               mõista kohtu korraldusel Euroopa Keskpangalt hageja kasuks välja kahjutasu ja viivisintress rahatähtede trükkimise eest alates otsuse tegemisele järgnevast kuupäevast kuni patendi kehtivuse lõppemiseni (nimetatud summad määratakse eraldi menetluses);
            
         
               —
            
            
               mõista kohtukulud välja Euroopa Keskpangalt;
            
         
               —
            
            
               anda kohtu äranägemisel muid vajalikke määrusi või võtta meetmeid.
            
         Õiguslikud alused ja peamised argumendid
   Hageja väidab, et kostja rikkust tema ainuõigust Euroopa patendile 0 455 750 B1, nimetusega “A Method of making a nonreplicable dokument@” (võltsimiskindla dokumendi valmistamise meetod) ning nõuab EÜ artikli 288 alusel patendiga kaitstud leiutise kasutamise eest kahjutasu mõistliku patenditasu suuruses.
   Nimetatud leiutis kujutab digitaalsete skaneerimisseadmete suhtes võltsimiskindlat originaaldokumendi kujundamise ja trükkimise meetodit. Meetod hõlmab kopeerimisseadme rastritiheduse määramist, mille vastu seda kaitstakse ning sellega luuakse asjakohane ruutvõrgustik, mis tekitab selle skaneerimisseadmega kopeerimisel moiré-häire taolise interferentshäire. Ehtsa dokumendi valmistamisel asetatakse ruutvõrgustik, mis ei ole üldiselt palja silmaga nähtav, originaalkujutise peale.
   Hageja sõnul kasutati Euroopa Keskpanga loal patendiga kaitstud leiutist euro rahatähtede kujundamisel ja trükkimisel. Lisaks väidab hageja, et euro rahatähtede emissioon, säilitamine ja ringluses pidamine kujutab endast temale kuuluva patendiomaniku ainuõiguse rikkumist.